text: Sálarlig fyrstuhjálp í samband við sjálvmorðsvanda
text: #000000
text: Meira enn helvtin av øllum sjálvmorðum koma fyri hjá teimum, sum hava eina sálarliga líðing/sjúku - tilvitaða ella ótilvitaða. Nakað av tí týdningarmiklasta fyri at fyribyrgja sjálvmorðum og sjálvmorðsroyndum, er at tosa um tað og leita sær hjálp.
text: #000001
text: Um onkur er sjálvmorðshótt/ur, er týdningarmikið at tosa um tað og formulera seg klárt og týðiligt. Spyr beinleiðis um sjálvmorðstankarnar. Gransking vísir, at tað ikki økir um vandan at spyrja inn til tankarnar. Tað kann harafturímóti kennast rættiliga einsamalt, ikki at kunna deila sínar tungu tankar við onnur.
text: #000002
text: Tað kann vera trupult at spyrja og at verða spurdur, so tí er gott við einum bleytum og umsorganarfullum inngangi, t.d:
text: #000003
text: - "Eg veit væl, at hetta er ein trupul spurningur, men eg noyðist at spyrja, tí eg eri stúrin um teg..."
text: #000004
text: Spurningurin skal vera beinleiðis, og skal ikki vera tvítýddur, t.d: “Hevur tú sjálvmorðstankar, ella umhugsar tú at taka lívið av tær?”. Hetta kann sissa persónin.
text: #000005
text: Tað er týdningarmikið, at ikki spyrja hóttandi ella gerast ill/ur, tá tú skalt tosa við ein, sum hevur sjálvmorðstankar. Vís umsorgan og skapa tryggar umstøður. Vís, at tað er í lagi ikki at hava tað gott.
text: #000006
text: Tað er týdningarmikið, at allir tankar um sjálvmorð verða tiknir í álvara. Fyri at meta um, hvussu álvarsom støðan er, kanst tú spyrja spurningar sum hesar:
text: #000007
text: Hevur tú sjálvmorðstankar, ella umhugsar tú at taka lívið av tær?
  Hevur tú funnið útav, hvussu tú fert at taka lívið av tær?
  Hevur tú funnið útav, nær tú fert at taka lívið av tær?
  Hevur tú roynt at tikið lívið av tær fyrr?
  Hevur tú drukkið alkohol ella tikið onnur rúsevni?
text: #000008
text: Eitt, sum er gott at hava í huga er, at tess fleiri av spurningunum, persónurin kann svara játtandi á og tess meiri ítøkilig ætlanin um sjálvmorð er, tess meiri álvarsom er støðan - men hav eisini í huga at ein manglandi ætlan ikki merkir, at persónurin er tryggur.
text: #000009
text: Hóast persónurin ikki tykist at vera kensluliga ávirkaður av samrøðuni, nýtist tað ikki at merkja, at viðkomandi ikki hevur tað torført ella ikki ætlar at gera álvara av sínum hugsanum. Nøkur, sum hava tað tungt, kunnu sløkkja fyri sínum kenslum. Tí skalt tú taka allar útsagnir um sjálvmorð í álvara.
text: #000010
text: Lat ikki persónin vera einsamallan. Ver hjá viðkomandi ella tryggja tær, at onkur annar kann vera um persónin. Tryggja tær í øllum førum, at viðkomandi hevur nummarið hjá vini ella familju, ið kenna til støðuna. Fortel, at tað er týdningarmikið, at persónurin boðar frá, um støðan gerst verri.
text: #000011
text: Tú eigur ikki at ganga við til at halda vitanina loyniliga, um at ein persónur er sjálvmorðhóttur, men fortel viðkomandi, hvør skal hava hetta at vita. Spyr persónin um loyvi til at finna hjálp og fortel, hvat fyri hjálp tú hevur í tonkunum. Tað kann verða neyðugt at gera ímóti ynskjunum hjá persóninum, um hetta merkir, at vitanin skal haldast loynilig.
text: #000012
text: Vís umsorgan fyri viðkomandi og sig, at tú gjarna vil hjálpa. Tað kann eisini vera ein lætti fyri persónin at tosa um teir ítøkiligu trupulleikarnar, persónurin er stúrin um.
text: #000013
text: Vís eisini á møguleikarnar fyri professionellari hjálp. Tað kann t.d vera kommunulækna, vaktlæknan (1870), sálarfrøðiliga hjálp, kjatt-ráðgevingina hjá Sinnisbata ella Livslinjen (+45 70 201 201). Um tað er ein ungur persónur, so hevur Barnabati eisini Tú & Eg ráðgevingina (116 111).
text: #000014
text: Tað kann vera tungt og kennast ógvusligt at vera avvarðandi til ein, sum er sjálvmorðshóttur ella hevur gjørt eina sjálvmorðsroynd. Tað kann kennast sum ein stór ábyrgd, og tú gongur kanska við nógvum tonkum og stúranum. Tað kann vera ein stórur tørvur á at finna eina forkláring og at skilja støðuna.
text: #000015
text: Tað er tí eisini týdningarmikið, at tú ansar eftir tær sjálvari/um. Ver tilvitað/ur um tína ábyrgd sum avvarðandi. Er hetta meira enn tú megnar? Hugsa um, um tær eisini tørvar hjálp, og onkran at tosa við.
text: #000016
text: » Dansk center for selvmordsforebyggelse
text: #000017